CELEX: 32012D0301
Language: et
Date: 2012-06-11 00:00:00
Title: 2012/301/EL: Komisjoni otsus, 11. juuni 2012 , milles käsitletakse teatavaid tööstustekkelisi kasvuhoonegaase reguleerivaid riiklikke õigusnorme, millest Taani on teavitanud (teatavaks tehtud numbri C(2012) 3717 all)

13.6.2012   
            
            
               ET
            
            
               Euroopa Liidu Teataja
            
            
               L 152/40
            
         KOMISJONI OTSUS,
   11. juuni 2012,
   milles käsitletakse teatavaid tööstustekkelisi kasvuhoonegaase reguleerivaid riiklikke õigusnorme, millest Taani on teavitanud
   (teatavaks tehtud numbri C(2012) 3717 all)
   (Ainult taanikeelne tekst on autentne)
   (2012/301/EL)
   EUROOPA KOMISJON,
   võttes arvesse Euroopa Liidu toimimise lepingut, eriti selle artikli 114 lõiget 6,
   ning arvestades järgmist:
   
               (1)
            
            
               Vastavalt Euroopa Liidu toimimise lepingu artikli 114 lõikele 4 teatas Taani Kuningriik 13. veebruari 2012. aasta kirjaga komisjonile, et Taani kavatseb säilitada teatavad tööstustekkelisi kasvuhoonegaase käsitlevad riiklikud õigusnormid, mis on Euroopa Parlamendi ja nõukogu 17. mai 2006. aasta määruses (EÜ) nr 842/2006 teatavate fluoritud kasvuhoonegaaside kohta (1) sätestatud õigusnormidest rangemad, ka pärast 31. detsembrit 2012, Taanile antud volituse lõpukuupäeva vastavalt komisjoni otsusele 2007/62/EÜ, (2) mis on vastu võetud kooskõlas Euroopa Ühenduse asutamislepingu artiklit 95 lõikega 6 (nüüd Euroopa Liidu toimimise lepingu artikli 114 lõige 6).
            
         
               (2)
            
            
               Määruse (EÜ) nr 842/2006 (teatavate fluoritud kasvuhoonegaaside kohta (F-gaasid)) eesmärk on teatavate Kyoto protokolliga hõlmatud F-gaaside (fluorosüsivesinikud (HFC), perfluorosüsivesinikud (PFC) ja väävelheksafluoriidid (SF6)) heitkoguste vältimine ja piiramine. Selles on ka mõned kasutamise ja turuleviimise keelud, kui on leitud, et soodsad ja kulutõhusad asendusained on ühenduse tasandil olemas ning piiramist ja kokkukogumist ei ole võimalik tõhustada.
            
         
               (3)
            
            
               Kõnealusel määrusel on kahekordne õiguslik alus, EÜ asutamislepingu artikli 175 lõige 1 (nüüd Euroopa Liidu toimimise lepingu artikli 192 lõige 1), mis kehtib kõigi sätete kohta, välja arvatud artiklid 7, 8 ja 9, mis põhinevad EÜ asutamislepingu artiklil 95 (nüüd Euroopa Liidu toimimise lepingu artikkel 114), kuna neil on mõju kaupade vabale liikumisele liidu ühtse turu piires.
            
         
               (4)
            
            
               Taanis on kehtinud teatavaid fluoritud kasvuhoonegaase käsitlevad riiklikud õigusnormid alates 2002. aastast ning komisjonile on neist normidest teatatud 2. juuni 2006. aasta kirjaga. Normidega hõlmatud F-gaase sisaldavate uute toodete impordi, müügi ja kasutamise üldise keelu suhtes kehtivad erandid on sätestatud Taani korralduse I lisas. Need erandid on seotud mitme väga spetsiifilise rakendusega ning mitme tavapärasema rakenduse puhul põhinevad erandid vastavates süsteemides kasutatud kasvuhoonegaaside kogustel, mistõttu kehtib erand nt jahutusseadmete, soojuspumpade või kliimaseadmete puhul, mille külmutusagensi kogus on 0,15–10 kg, ning soojusvahetite puhul, mille külmutusagensi kogus on kuni 50 kg. Erand kehtib ka laevadele ja sõjaliseks otstarbeks ettenähtud toodetele ning SF6 kasutamisel kõrgepingeseadmetes. 8. detsembril 2006 otsustas komisjon EÜ asutamislepingu artikli 95 lõikele 6 (nüüd ELi toimimise lepingu artikli 114 lõige 6) viidates lubada Taanil säilitada kõnealuseid norme kuni 31. detsembrini 2012.
            
         
               (5)
            
            
               Otsuse 2007/62/EÜ vastuvõtmisest saadik on selles otsuses sätestatud rangemate normide säilitamist õigustavad asjaolud jäänud muutumatuks. Riiklikud eeskirjad jäävad üheks osaks Taani kehtestatud laiemast strateegiast, millega saavutada heitkoguste vähendamise eesmärk vastavalt Kyoto protokollile ja selle alusel liidu tasandil vastu võetud koormuse jagamise kokkuleppele. Kõnealuse korra kohaselt kavatseb Taani vähendada aastatel 2008–2012 kasvuhoonegaaside heitkoguseid 21 % võrreldes 1990. aasta tasemega. Aruannete kohaselt on teatatud meetmed aidanud märkimisväärselt vähendada fluorosüsivesinike (HFC) heidet Taanis. Euroopa Parlamendi ja nõukogu ühise otsusega, milles käsitletakse liikmesriikide jõupingutusi kasvuhoonegaaside heitkoguste vähendamiseks, et täita ühenduse kohustust vähendada kasvuhoonegaaside heitkoguseid aastaks 2020, (3) on Taani võtnud kohustuse vähendada 2020. aastaks kasvuhoonegaaside heitkoguseid 20 %, võrreldes 2005. aasta tasemega.
            
         
               (6)
            
            
               Taani korralduses sätestatud erandid, nagu ka võimalus tagada väga erilistel juhtudel üksikud erandid üldisest keelust, tagavad kõnealuse meetme proportsionaalsuse. Lisaks käsitletakse selles üksnes uusi seadmeid ja lubatakse kasutada F-gaase olemasolevate seadmete korrastus- ja hooldustöödeks, et vältida asjatut loobumist seadmest.
            
         
               (7)
            
            
               Kuigi nimetatud korraldusel on mõju liidusisesele kaupade vabale ringlusele, on kõnealused õigusnormid üldised ning neid kohaldatakse nii omamaiste kui ka imporditud kaupade suhtes. Puudub tõendusmaterjal, et teatatud riiklikke õigusnorme on kasutatud või kasutatakse liidus tegutsevate ettevõtjate vahelise meelevaldse diskrimineerimise vahendina. Pidades silmas F-gaaside kasutamisest tulenevat ohtu keskkonnale, kinnitab komisjon oma hinnangut, et teatatud riiklikud õigusnormid ei ole siseturu toimimisele ebaproportsionaalseks takistuseks seoses taotletavate eesmärkidega, eriti arvestades määruse (EÜ) nr 842/2006 (4) kohaldamise, mõjude ja piisavuse kohta antud hiljutise hinnangu järeldust, et kasvuhoonegaasi heitkoguste vähendamise kokkulepitud eesmärkide saavutamiseks kogu liidus on vaja võtta uusi meetmeid F-gaaside heite vähendamiseks.
            
         
               (8)
            
            
               Komisjon on seisukohal, et Taani 13. veebruaril 2012 esitatud taotlus säilitada määruses (EÜ) nr 842/2006 sätestatud õigusnormidest rangemad riiklikud õigusnormid seoses F-gaase sisaldavate või töökorras hoidmiseks F-gaase vajavate toodete ja seadmete turuleviimisega on vastuvõetav.
            
         
               (9)
            
            
               Lisaks kinnitab komisjon oma otsust 2007/62/EÜ, et Taani 2. juuli 2002. aasta korraldusega nr 552 kehtestatud riiklikud õigusnormid:
               
                           —
                        
                        
                           vastavad keskkonnakaitse vajadustele;
                        
                     
                           —
                        
                        
                           võtavad arvesse Taanis keelatud rakenduste alternatiivide olemasolu ning nende tehnilist ja majanduslikku kättesaadavust;
                        
                     
                           —
                        
                        
                           tõenäoliselt omavad piiratud majanduslikku mõju;
                        
                     
                           —
                        
                        
                           ei ole meelevaldse diskrimineerimise vahendid;
                        
                     
                           —
                        
                        
                           ei kujuta endast varjatud piirangut liikmesriikide vahelisele kaubandusele ning
                        
                     
                           —
                        
                        
                           on seega kooskõlas asutamislepinguga.
                        
                     Seetõttu leiab komisjon, et kõnealused õigusnormid võib heaks kiita.
            
         
               (10)
            
            
               Komisjon võib igal ajal uuesti hinnata, kas heakskiitmise tingimusi täidetakse jätkuvalt. See võib olla asjakohane eelkõige juhul, kui määrust (EÜ) nr 842/2006 või otsust nr 406/2009/EÜ olulisel määral muudetakse. Pidades silmas sellist võimalust ja ELi ning liikmesriikide pikaajalisi kohustusi vähendada kasvuhoonegaaside heidet, ei peeta vajalikuks piirata heakskiidu kestust konkreetse kuupäevaga,
            
         ON VASTU VÕTNUD KÄESOLEVA OTSUSE:
   Artikkel 1
   Kiidetakse heaks teatavaid fluoritud kasvuhoonegaase käsitlevad riiklikud õigusnormid, millest Taani Kuningriik teatas komisjonile 13. veebruari 2012. aasta kirjaga ning mis on rangemad kui määruses (EÜ) nr 842/2006 F-gaase sisaldavate või töökorras hoidmiseks F-gaase vajavate toodete ja seadmete turuleviimist käsitlevad õigusnormid.
   Artikkel 2
   Käesolev otsus on adresseeritud Taani Kuningriigile.
   
      Brüssel, 11. juuni 2012
      
         
            Komisjoni nimel
         
         
            komisjoni liige
         
         Connie HEDEGAARD
      
   
   
      (1)  ELT L 161, 14.6.2006, lk 1.
   
      (2)  ELT L 32, 6.2.2007, lk 130.
   
      (3)  Euroopa Parlamendi ja nõukogu otsus nr 406/2009/EÜ, 23. aprill 2009, milles käsitletakse liikmesriikide jõupingutusi kasvuhoonegaaside heitkoguste vähendamiseks, et täita ühenduse kohustust vähendada kasvuhoonegaaside heitkoguseid aastaks 2020 (ELT L 140, 5.6.2009, lk 136)
   
      (4)  Komisjoni aruanne teatavaid fluoritud kasvuhoonegaase käsitleva määruse (määrus (EÜ) nr 842/2006) kohaldamise, mõju ja asjakohasuse kohta, KOM(2011) 581(lõplik).